## L’Hospital General de València renova el Servici de Ginecologia amb una reforma integral

*** Amb la nova distribució, la sala compta amb 16 habitacions: 12 individuals i 4 dobles, i una clínica ginecològica
* La reforma integral ha abordat una superfície de 741 m², amb una inversió de prop d’1.300.000 euros**

La sala de Ginecologia de l’Hospital General de València torna a posar-se en marxa després de la reforma integral dels seus 741 metres quadrats, que ha permés millorar l’espai d’hospitalització i que ha tingut una inversió de prop d’1.300.000 euros.

Amb esta reforma integral s’ha ampliat la superfície útil, ja que s’han eliminat les terrasses i eixe espai ha permés disposar de més metres quadrats per a tindre una millor distribució. En este sentit, la sala de Ginecologia compta amb 20 llits distribuïts en 16 habitacions, de les quals 12 són individuals i 4 són dobles, totes amb banys adaptats.

La sala també inclou una clínica ginecològica. Referent a això el cap del servici d’Obstetrícia i Ginecologia, Juan Gilabert Estellés, ha destacat que “encara que hi ha més quantitat de llits individuals i, per tant, més intimitat, es podran fer tècniques en la mateixa habitació, i les pacients de les habitacions dobles, si es fa falta, passaran a la clínica per a ser ateses amb més privacitat”.

A més, dos de les habitacions estan preparades per a l’atenció a pacients gestants, amb banyera per a bebé i bancada amb matalàs canviador. També hi ha una habitació especial per a dol perinatal a on, en un ambient amb decoració i intimitat adequada, la pacient amb una pèrdua fetal podrà fer el seu dol durant l’ingrés acompanyada dels seus familiars.

“La passada de planta es fa en una nova sala d’exploració molt àmplia amb nova tecnologia ecogràfica i poltre multifuncional per a poder fer cures en pacients complexes intervingudes quirúrgicament i procediments menors en postquirúrgic amb anestèsia local”, ha afegit Gilabert.

**Cirurgia Plàstica**

La sala del servici de Ginecologia es compartirà amb el servici de Cirurgia Plàstica. D’esta manera, els pacients de plàstica gaudiran dels mateixos avantatges de comoditat i intimitat que les pacients de Ginecologia.

Segons ha explicat el cap del servici de Cirurgia Plàstica, Severiano Marín, les habitacions individuals permetran una millor atenció als pacients més complexos que requerixen cures especials i molt freqüents.

“Fins ara, si l’habitació era doble, calia bloquejar un dels llits perquè hi ha pacients que requerixen un extra de temperatura a les seues habitacions per motius mèdics. A més, disposar d’una sala per a cures complexes també suposarà un avantatge per als nostres pacients”, ha assenyalat Marín.

Esta actuació de renovació i millora de les instal·lacions permeten que els pacients que pertanyen al Departament València-Hospital General disposen d’un ambient més íntim i relaxat durant el temps que han de romandre a l’hospital.

També permeten millorar la redistribució dels llocs de treball, així com el pla funcional, dotant als professionals de millors condicions per a atendre les necessitats assistencials.

Fecha: 05/04/2025